《还郭祥正诗卷》
宋代·刘摰

李杜酒死诗不作，风雅三百年来穷。世儒未必甘汨没，才不迨志终无功。

汾阳有人字功甫，歘然声价来江东。当时未冠人已识，知音第一惟梅翁。

翁主诗盟世少可，一见旗鼓欣相逢。当友不敢当师礼，呼以谪仙名甚隆。

君亦自谓太白出，世姓虽异精灵同。姑苏江水莹寒鉴，江上碧玉排群峰。

壮吟豪醉售佳境，日题百纸倾千钟。折腰蓝绶岂所乐，养亲斗粟曾未充。

蓬莱幽梦挂寒月，青山归思随飞鸿。书来寄我三巨轴，华缄开破溪云封。

骇然按剑览珠璧，悸若赤手勍蛟龙。长吟千言短数百，造语险怪神为工。

四明贺老忽去世，伯牙悲怆闲焦桐。嗟予逢子众人后，今其所得何最丰。

前日过我北池上，正是清露沾高松。凉轩坐听哆宏辨，瀑布千丈悬秋风。

谪仙有此愿自重，世俗酣尚惟纤秾。彼其耳目不自信，滔滔谁乐闻鼓钟。

太上雅意兴礼乐，一日鉴赏期至公。煌煌帝业子当颂，勿叹憔悴空山中。